A Heves Megyei Főügyészség keddi közleménye alapján hat embert vádolnak azzal, hogy bűnszervezet tagjaiként magyar lányokat futtattak Berlinben – írja az MTI.

Az ügy elsőrendű vádlottja korábban már ült börtönben, azonban kiszabadulása után sem hagyott fel bűnöző életmódjával, családjával a Heves megyei Átány községbe költözött. Ő és testvére itt ismerkedett meg a harmadrendű vádlottal, egy életvitelszerűen Berlinben élő, prostituáltként dolgozó nővel, akivel közösen elhatározták, hogy magyar nőket fognak futtatni Berlinben.

A közlemény szerint tizenkét nőt szerveztek be, akiknek megszabták, hogy

az adott utcaszakaszra hol, mikor álljanak ki,

milyen szolgáltatásért, mennyi pénzt kérjenek,

sőt még azt is, hogy az egyes szolgáltatásokra mennyi időt szánjanak.

Emellett a napi bevételük egy részét is befizettették velük, amivel 2017 júniusáig közel 70 millió forintot kerestek. A szervezetnek egy 36 éves férfi is része volt, aki ellátta a napi teendőket, mint a főzés, a takarítás és a lányok kiszolgálása.

A Hevesi Járási Ügyészség a Berlinben tevékenykedő négy vádlottat - közülük egyeseket többszörös visszaesőként - tizenkét rendbeli, folytatólagosan és üzletszerűen, bűnszervezetben elkövetett kerítés bűntettével, míg az első- és másodrendű vádlott itthon maradt élettársait, az ötödrendű és a hatodrendű vádlottakat kitartottság bűntettével vádolja.

A Hevesi Járási Ügyészség négy vádlott esetében fegyházbüntetés kiszabására tett indítványt, továbbá arra, hogy a bíróság közülük egyeseket sújtson részleges vagyonelkobzással. Az ötöd- és hatodrendű vádlott esetében az ügyészség próbaidőre felfüggesztett börtönbüntetés, valamint pénzbüntetés kiszabását indítványozta a vagyonelkobzás mellett